## Agricultura actualitza la situació de la plaga ‘Scirtothrips aurantii’ i adopta mesures urgents per a controlar-la a la Comunitat Valenciana

*** La resolució, publicada hui en el *Diari Oficial de la Generalitat Valenciana* (DOGV), establix noves mesures fitosanitàries per a combatre la plaga *Scirtothrips aurantii,* que afecta cultius en 325 municipis de la Comunitat Valenciana
* Es demarquen les zones en les quals es troba present l’organisme nociu i s’establixen les mesures fitosanitàries obligatòries tant en les zones infestades com en les zones coixí**

La Conselleria d’Agricultura, Aigua, Ramaderia i Pesca ha publicat en el *Diari Oficial de la Generalitat Valenciana* (DOGV) una actualització de la situació de la plaga provocada per l’insecte *Scirtothrips aurantii* i ha adoptat mesures urgents per a controlar-la en aquells municipis en els quals s’ha detectat la seua presència.

*Scirtothrips aurantii* és una plaga que afecta diversos cultius com el magraner, caqui, cítrics i raïm de taula. Esta plaga va ser detectada per primera vegada a Espanya en 2020, en la província de Huelva. No obstant això, el maig de 2024, el Servici de Sanitat Vegetal de la Conselleria d’Agricultura va detectar una expansió d’esta plaga en diverses comarques de la Comunitat Valenciana, com el Baix Segura, el Baix Vinalopó, la Safor i la Ribera Alta.

Actualment, i després de múltiples prospeccions i revisions per part dels tècnics de Sanitat Vegetal, s’ha confirmat la seua presència en 325 municipis de les províncies d’Alacant, Castelló i València.

Esta plaga, que es troba inclosa en la llista de plagues de quarantena de la Unió Europea, s’alimenta de fruits i fulles, la qual cosa provoca danys en els teixits afectats i això dona lloc a deformacions en estos. No obstant això, les seues repercussions més severes es produïxen quan ataquen el fruit, ja que pot ocasionar la pèrdua de les collites.

Per a controlar esta expansió, la resolució de la Conselleria d’Agricultura ha establit les mesures fitosanitàries de control obligatòries tant per a les zones infestades com per a les zones coixí.

En les zones infestades, s’exigirà l’aplicació de tractaments fitosanitaris en els cultius afectats, la instal·lació de paranys cromotròpics de monitoratge, així com la neteja i desinfecció de maquinària, ferramentes i vehicles utilitzats, per a previndre el moviment accidental de l’organisme.

Per a l’erradicació en magatzems, centres de distribució i vivers, s’obliga a posar en marxa tractaments fitosanitaris que asseguren la correcta eliminació de la plaga de tots els lots de branques i flors tallades contaminades, o a la seua destrucció en cas de no poder aplicar el producte fitosanitari, a més de portar un control exhaustiu per a garantir que el material vegetal que isca de les seues instal·lacions es trobe lliure de l’organisme nociu.

En les zones coixí, s’implementaran mesures de vigilància intensiva, amb la col·locació de paranys addicionals per a la detecció precoç de la plaga, i es faran inspeccions de ferramentes, maquinària i vehicles.

Així mateix, i per a la resta del territori de la Comunitat Valenciana no afectat, s’ha dictaminat la necessitat que els titulars de les parcel·les, així com els operadors professionals, duguen a terme prospeccions per a detectar qualsevol signe d’infestació i, davant de l’existència d’indicis, ho comuniquen al Servici de Sanitat Vegetal de la Conselleria d’Agricultura.

Per a més informació, es pot consultar la totalitat d’esta resolució en el següent [DOGV](https://dogv.gva.es/va/resultat-dogv?signatura=2025/736)

Fecha: 29/01/2025